***Prime Cut*** (sh. *Prvi rez* ili *Prvoklasno meso*), u Jugoslaviji prikazan pod naslovom ***Lav među gangsterima***, je američki gangsterski film snimljen 1972. godine u režiji Michaela Ritchieja. Protagonist, koga tumači Lee Marvin, je "izvršilac" koga je irska mafija iz Chicaga poslala u Kansas City kako bi od tamošnjeg poslovnog čovjeka i lokalnog moćnika (čiji lik tumači Gene Hackman) "prijateljski uvjerila" da im se počne plaćati zaštitu. Radnja prikazuje kako on otkriva da tamošnja klaonica služi kao paravan za kriminalne djelatnosti, koje uključuju prodaju maloljetnica kao seksualnog roblja na stočnim sajmovima.

Usprkos impresivne glumačke postave, gdje se veteranima na vrhuncu karijere kao što su Marvin i Hackman priključila i mlada Sissy Spacek u svojoj prvoj mainstream ulozi, relativno uglednog režisera i autora muzike, *Prime Cut* je sa vremenom postao jedan od opskurnijih naslova svog doba. To se ponekad tumači time da je, koristeći kolaps dotadašnjih cenzorskih standarda imao za kasnije doba prilično eksplicitan sadržaj, bilo da je riječ o nasilju (a što uključuje scene u kojima se od ubijenih žrtava prave kobasice), bilo o golotinji (što uključuje i Spacek). Zbog toga se *Prime Cut* često znalo kritizirati kao eksploatacijski film, iako je Ritchie u njemu napravio nekoliko impresivnih akcijskih scena, prije svega onih u kojima se odaje počast Hitchcockovom klasičnom trileru *Sjever-Sjeverozapad*. Historičarima je film zanimljiv i zbog toga što u njemu protagonist koristi automat Smith & Wesson M76, model koji zbog svoje rijetkosti uživa izuzetnu vrijednost među kolekcionarima vatrenog oružja. Dvije decenije kasnije je David Webb Peoples, scenarist Oscarom nagrađenog vesterna *Unforgiven*, scenu završnog obračuna, gdje glavnog negativca također tumači Hackman, napisao velikim dijelom po uzoru na sličnu scenu u *Prime Cut*.

Kada je početkom 1980-ih *Prime Cut* tadašnja Radiotelevizija Sarajevo bila prikazala na programu JRT-a, dio tadašnjih gledalaca je izrazio svoje nezadovoljstvo smatrajući eksplicitno nasilje "previše uznemirujućim" i neprimjerenim za javno prikazivanje.

Uloge
-----

* Lee Marvin - Nick Devlin
* Gene Hackman - Mary Ann
* Angel Tompkins - Clarabelle
* Gregory Walcott - Weenie
* Sissy Spacek - Poppy
* Janit Baldwin - Violet
* William Morey - Shay
* Clint Ellison - Delaney
* Howard Platt - Shaughnessy
* Les Lannom - O'Brien
* Eddie Egan - Jake
* Therese Reinsch - Jakeova djevojka
* Bob Wilson - Reaper Driver
* Gordon Signer - Brockman
* Gladys Watson - Mljekarica
* Wayne Savagne - Pjegavo lice

Vanjske veze
------------

* *Prime Cut* na IMDb-u (`en`)
* *Prime Cut* na filmskoj bazi podataka TCM
* *Prime Cut* na AllMovie-u (`en`)

| * p
* r
* u
Filmovi koje je režirao Michael Ritchie |
| --- |
| 
* *Downhill Racer* (1969)
* *The Candidate* (1972)
* *Prime Cut* (1972)
* *Smile* (1975)
* *The Bad News Bears* (1976)
* *Semi-Tough* (1977)
* *An Almost Perfect Affair* (1979)
* *The Island* (1980)
* *Divine Madness* (1980)
* *Student Bodies* (1981)
* *The Survivors* (1983)
* *Fletch* (1985)
* *Wildcats* (1986)
* *The Golden Child* (1986)
* *The Couch Trip* (1988)
* *Fletch Lives* (1989)
* *Diggstown* (1992)
* *The Positively True Adventures of the Alleged Texas Cheerleader-Murdering Mom* (1993)
* *Cops & Robbersons* (1994)
* *The Scout* (1994)
* *The Fantasticks* (1995)
* *A Simple Wish* (1997)

 |